**Témy prác**

**na rigoróznu skúšku v akademickom roku 2024/2025**

**Program slovenský jazyk a literatúra (PhDr.)**

**Program slovenský jazyk a kultúra (PhDr.)**

**Program učiteľstvo slovenského jazyk a literatúry (PaedDr.)**

**časť SLOVENSKÝ jazyk na akademický rok 2024/2025**

**Kontakt: doc. PhDr. Gabriela Mihalková, PhD.** ([gabriela.mihalkova@unipo.sk](mailto:gabriela.mihalkova@unipo.sk))

***Konzultant: doc. PhDr. Peter Karpinský, PhD.***

**Jazyková analýza vybraného nárečového areálu**

- pre št. program učiteľstvo SJaL a št. program SJaL

Autor/autorka rigoróznej práce na základe audionahrávok/videonahrávok a ich analýzy, nárečových dotazníkov a ich analýzy vypracuje komplexnú charakteristiku istého nárečového areálu, resp. nárečového regiónu. Je možné zamerať sa i na jednu jazykovú rovinu v širšom nárečovom kontexte.

# *Konzultantka: doc. PaedDr. Mária Imrichová, PhD., univer. prof.*

Vítané sú vlastné návrhy tém, ktoré súvisia so slovenskou lexikológiou, syntaxou, ortografiou a onomastikou.

1. **Slovenské chrématonymá**

- pre št. program SJaL a št. program učiteľstvo SJaL

Cieľom práce bude overiť teorému propriálnosti/onymickosti slovenských chrématoným, chápanie ich jedinečnosti a identifikačnosti, určiť hranice chrématoným ako vlastných mien na pozadí písania veľkých písmen. Východiskom môže byť Korpus slovenského jazyka a databáza Jazykovej poradne JÚĽŠ SAV v Bratislave. Súčasťou môže byť výskum postojov používateľov jazyka k písaniu veľkých písmen slovenských chrématoným (v prípade programu učiteľstvo SJaL opis učebných tém týkajúcich sa písania veľkých písmen v slovenčine a chápania vlastného mena).

1. **Názvy osôb v textoch zákonov**

- pre št. program SJaL

Cieľom práce bude v Korpuse slovenského jazyka (v podkorpuse Legal) vyhľadávať a analyzovať pomenovania osôb v textoch slovenských zákonov a terminologicky ich vymedziť a spracovať ich súpis.

1. **Právny text ako učebná pomôcka**

- pre št. program učiteľstvo SJaL

Cieľom práce bude vyhľadávanie vhodných textov (zo) zákonov na účely výučby pochopenia textu a čítania s porozumením pre druhý, resp. tretí stupeň štúdia a overenie ich vhodnosti v reálnej výučbe.

***Konzultantka: Mgr. Stanislava Spáčilová, PhD.***

**1. Reč učiteľa základnej školy a reč učiteľa strednej školy orientovaná na žiakov/študentov (komparácia)**

(št. program učiteľstvo SJaL)

**2. Reč rodičov a reč starých rodičov orientovaná na dieťa raného veku (komparácia)**

(št. program SJaL)

**3. Komunikácia v zdravotníckych a sociálnych zariadeniach (reč orientovaná na pacientov, seniorov, mentálne postihnutých ľudí a pod.)**

(št. program SJaL)

**4. vlastná téma z oblasti sociolingvistiky, štylistiky, slovenčiny ako cudzieho jazyka**

(št. program učiteľstvo SJaL, št. program SJaL)

Anotácia:

Cieľom výskumu, ktorý má sociolingvistické zameranie (témy 1 – 3), je priblížiť charakter komunikácie realizovanej medzi komunikantmi s asymetrickým vzťahom (medzi komunikačne, vedomostne či profesionálne nerovnocennými partnermi). Prieskum sa bude realizovať formou audio-, príp. videonahrávok zachytávajúcich spontánnu ústnu komunikáciu vo vybranej komunikačnej sfére. Získaný výskumný materiál bude analyzovaný z hľadiska uplatňovania znakov disproporčnej komunikácie na jednotlivých jazykových rovinách.

***Konzultantka: Mgr. et Mgr. Soňa Rešovská, PhD.***

**1. Spôsoby nominácie v neologickej lexike. Onomaziologická analýza neologizmov**

- študijný program: SJaL

Cieľom práce je analyzovať neologické lexémy zozbierané v rámci prípravy *Slovníka slovenských neologizmov* z hľadiska spôsobu utvorenia (t. j. nominačných motivačných typov v typológii teórie lexikálnej motivácie). Primárnym zámerom práce je analýza lexém s onomaziologickou štruktúrou – slovotvorne a syntakticky motivovaných – a hľadanie onomaziologických motívov v pozadí utvorenia jednotlivých lexém, čo prispeje k poznaniu, akým spôsobom a z akých dôvodov dochádza k neologizácii v slovenčine.

**2. Neologické anglicizmy v slovenčine**

- študijný program: SJaL

Predmetom práce je analýza anglicizmov v slovenskej neologickej lexike. Jej hlavným cieľom je sledovať adaptačné procesy neologických lexém prevzatých z angličtiny, vyhodnocovať prípady variantnosti a začleňovania neologických anglicizmov do slovotvorného systému slovenčiny.

***Konzultantka: Mgr. Martina Šoltésová, PhD.***

**1.Persuazívne a manipulatívne stratégie v komunikátoch slovenských charizmatikov**

Cieľom práce je využiť poznatky z početných rétorických publikácií o manipulácii a persuázii pri sledovaní hovorených rétorických prejavov slovenských charizmatických kazateľov z rozličných kresťanských denominácií. Autor práce by sa mal sústrediť najmä na prostriedky jazykovej manipulácie, bude však užitočné reflektovať aj parajazykové a extrajazykové prostriedky sledovaných komunikačných situácií.

**2.Jazykový profil vybraného slovenského kazateľa**

Cieľom práce je aplikácia konceptu individuálneho personálneho štýlu na hovorené, príp. i písané komunikáty vybraného slovenského kazateľa (malo by ísť o mediálne známu osobnosť) a komplexná jazyková charakteristika jeho osobnosti.

**3.Adjektíva v kazateľských prejavoch**

Adjektíva sú slovným druhom, ktorý výrazne modeluje tvár kazateľského prejavu a môže byť využitý v rámci rôznych komunikačných stratégií. Zámerom práce je sledovať frekvenciu tohto slovného druhu v hovorených monologických prejavoch rôznych slovenských kazateľov a podať ich komplexnú charakteristiku v danom type náboženských komunikátov.

**4.Komunikačné registre v prozaických textoch lekárky Zuzany Mojzešovej**

MUDr. Zuzana Mojzešová je všeobecnou lekárkou pre dospelých, ktorá sa svoje skúsenosti z lekárskej praxe pokúsila umelecky stvárniť v dvoch knižných publikáciách *Máme v ambulancii zlatú rybku* (2021) a *Argentínske tango s covidom*(2022). Cieľom rigoróznej práce bude pokus o aplikáciu sociolingvistického konceptu komunikačného registra na tieto texty a sledovanie interferencie predovšetkým medicínskeho a literárneho komunikačného registra v nich.

- všetky témy sú pre študijný program SJaL (časť slovenský jazyk)

**Vítané sú aj vlastné návrhy tém súvisiacich s náboženskou komunikáciou slovenskej proveniencie.**

***PhDr. Mgr. Jana Kičura Sokolová, PhD.***

**Vybrané komunikačné sféry a ich vzájomný prienik vo výučbe slovenského jazyka**

- pre študijný program učiteľstvo SJaL, časť slovenský jazyk

Rigorózna práca sa zameriava na vybrané komunikačné sféry (bežná komunikačná sféra, administratívna komunikačná sféra, literárna komunikačná sféra, komunikačná sféra vedy, popularizácie a aplikácie vedeckých a odborných poznatkov). Pozornosť upriamuje na základné vymedzenie, znaky a vlastnosti jednotlivých komunikačných sfér. Cieľom práce je sústrediť pozornosť na osobitosti a špecifiká výučby vybraných komunikačných sfér priamou realizáciou vyučovacích hodín.  Identifikovať najčastejšie problémy pri osvojovaní a upevňovaní komunikačných sfér v procese výučby. Hľadať vzájomné prieniky medzi vybranými komunikačným sférami s úmyslom posilniť u žiakov poznatky a najmä ich praktickú kompetenciu v priestore štylistiky.

***Konzultantka: Mgr. Jana Klingová, PhD.***

**Vlastná téma z oblasti štylistiky, žurnalistických žánrov v tlačových médiách.**

**Program Slovenský jazyk a literatúra (PhDr.)**

**časť SLOVENSKÁ LITERATÚRA na akademický rok 2024/2025**

**Kontakt:**

**doc. PhDr. Gabriela MIHALKOVÁ, PhD.** (gabriela.mihalkova@unipo.sk)

***Konzultantka: prof. PhDr. Marta Součková, PhD.***

Kontakt: marta.souckova@unipo.sk

**1. Podoby slovenskej ponovembrovej prózy**

Rigorózna práca predpokladá výskum vybraných próz autorov debutujúcich po roku 1989 so zameraním na ich poetologické a genologické aspekty. Cieľom práce je pomenovať rôzne vývinové tendencie v danom období a pokúsiť sa o typológiu ponovembrovej prózy. Didaktický rozmer práce zohľadní stredoškolské učebné osnovy (zastúpenie literatúry po roku 1989 v nich), prípadne rigorozant navrhne potenciálne zmeny.

**2. K detabuizácii v slovenskej ponovembrovej literatúre**

Spoločensko-politické uvoľnenie po roku 1989 prinieslo tematické i lexikálne zmeny i v slovenskej literatúre, a to predovšetkým modelovania dovtedy tabuizovaných problémov (tela a telesnosti, sexuálnej inakosti, psychických chorôb a i.) či využívania subštandardu. Práca by mala zohľadniť didakticko-aplikačný aspekt s ohľadom na stredné školy.

**3. K lyrizácii epiky v súčasnej slovenskej literatúre**

V slovenskej literatúre po roku 2000 vidno tendencie k epizácii lyriky (M. Ferenčuhová, K. Kucbelová a i.) a naopak, k lyrizácii epiky (J. Beňová, M. Rosová, S. Žuchová atď.). Cieľom rigoróznej práce je analyzovať lyrické prostriedky v epike a ich (ne)funkčnosť v texte, ale s ohľadom na pedagogickú prax.

***Konzultant: doc. Mgr. Pavol Markovič, PhD.***

Kontakt: pavol.markovic@unipo.sk

**1. Možnosti interpretácie textov staršej slovenskej literatúry pri výklade genologických a literárnoteoretických okruhov**

Rigorózna práca preskúmava potenciál interpretácie textov staršej slovenskej literatúry pri ozrejmovaní literárnoteoretických, najmä genologických pojmov ako druh, žáner a synkretizmus a ich súvislostí. Práca má byť vypracovaná so zreteľom na podmienky vyučovania na strednom stupni škôl, najmä gymnázií.

***Konzultant: doc. PhDr. Marcel Forgáč, PhD****.*

Kontakt: marcel.forgac@unipo.sk

**1. Poetika francúzskeho existencializmu (interpretačná špecifikácia v pedagogickej praxi)**

Práca je zameraná na identifikáciu a interpretáciu zásadných poetologických postupov autorov francúzskeho existencializmu, konkretizáciu sémantického ťažiska románov a drám existencialistov a zachytenie ich vývinovej hodnoty. Špecifickou kapitolou je identifikácia poetiky existencialistov na základe jej kontaktu s filozofickým zameraním autorov. Práca zároveň kladie dôraz na pedagogicko-aplikačnú zložku na úrovni strednej školy.

**2. Konfrontácia *tradičného* a formulovanie *nového* v teoretických iniciatívach a poetikách autorov nového románu**

Jednou z programových požiadaviek hnutia nového románu je zachovanie kontinuity vývinu románovej formy. V tejto súvislosti autori nového románu pristupujú k formuláciám viacerých konfrontačných téz voči literárnej tradícii. V stredoškolskej praxi sa v týchto súvislostiach najčastejšie verbalizuje odmietavé stanovisko novorománových autorov voči balzacovskému typu románu, avšak rigorózna práca by mala reflektovať širšie a hlbšie vývinové pohyby, v ktorých sa predmetom kritiky stávajú aj diela V. Woolfovej, M. Prousta či J. Joycea. Zároveň by rigorózna práca mala ponúknuť reflexiu vyústenia kritických názorov autorov nového románu v konkrétnych poetologických sústavách ich diel. Práca kladie dôraz na pedagogicko-aplikačnú zložku na úrovni strednej školy.

***Konzultant: PhDr. Milan Kendra, PhD.***

Kontakt: [milan.kendra@unipo.sk](mailto:milan.kendra@unipo.sk)

**1. Prózy S. H. Vajanského a ich literárnovedná reflexia ako proces hľadania hodnôt**

Ťažisko rigoróznej práce v prípade zvolenej témy spočíva v selekcii tých literárnoteoretických a literárnohistorických východísk z diferencovaného a často rozporuplného literárnovedného skúmania (F. Votruba, B. Pavlu, A. Matuška, I. Kusý, O. Čepan, J. Noge, F. Miko, P. Petrus, J. Števček, M. Mikulová, V. Mikula, I. Taranenková), ktoré majú potenciál operatívne a s ohľadom na Cieľové požiadavky na vedomosti a zručnosti maturantov zo slovenského jazyka a literatúry vystihnúť profil Vajanského – prozaika. Pôjde zároveň o taký výber a analýzu Vajanského prozaického textu (textov), ktorý možno reálne zakomponovať do časovo-tematického plánu, príp. je vhodné s ním pracovať v rámci mimoškolskej záujmovej aktivity (literárnych krúžkov). Vzhľadom na skutočnosť, že Cieľové požiadavky formulujú nároky na znalosť konkrétnych literárnovedných termínov, literárnych období a smerov, literárne druhy a žánre, štruktúru a štylistiku literárnych textov a obchádzajú Vajanského dielo (zväčša v línii Hviezdoslav, Kukučín, Tajovský, Timrava), je potrebné preveriť otázku aktuálnej a historickej, estetickej a vývinovej hodnoty Vajanského próz a ich relevantnosť vo vzťahu k uvedeným okruhom literárneho vzdelávania.

**2. O realizme literárneho tvaru v próze**

Rigorózna práca sa zameriava na pojem realizmus a problematiku jeho chápania v súčasnej literárnovednej reflexii. Literárnohistorické vymedzenie realizmu sa v rigoróznej práci bude prepájať s postojom k realizmu ako literárnoestetickému smeru. Na materiáli prozaických textov 2. polovice 19. storočia sa autor/ka práce pokúsi vystihnúť stratégiu realistickej referenčnej reprezentácie, na jednotlivých úrovniach štruktúry textu odhalí prvky, postupy a figúry, ktoré sa svojím potenciálom najviac podieľajú na vytváraní referenčnej reprezentácie, „realistického efektu“. Prepojením tematických, kompozičných, genologických a lingvistických štruktúr a definovaním ich referenčného štýlotvorného potenciálu vznikne charakteristika kódu, na základe ktorého sa realizmus nebude chápať len z hľadiska vzťahu textu ku skutočnosti, ale ako istá konkrétna sémantická a tematická štruktúra. Pri výbere analyzovaných textov môže autor/ka zohľadniť Cieľové požiadavky na vedomosti a zručnosti maturantov zo slovenského jazyka a literatúry a v praxi tak upozorniť na špecifiká čitateľskej konkretizácie realistického typu textu.

**3. K aspektom tvarovania témy a jazyka v prozaickej tvorbe autorky / autora konkrétnej národnej literatúry (podľa výberu)**

Rigorózna práca predpokladá analyticko-interpretačný výskum vybraných prozaických textov literárneho realizmu (autorky / autora konkrétnej národnej literatúry) ako umelecko-štylistických znakov. Na platforme štrukturálnej estetiky, semiotiky, literárnej komunikácie a komunikačnej estetiky bude v rigoróznej práci rozvinuté interpretačné uvažovanie o súhre a napätí medzi výrazovým a významovým plánom textu (znaku) vo výstavbe realistickej prózy. Interpretačné čítanie textov (pri ich výbere môže autor/ka zohľadniť Cieľové požiadavky na vedomosti a zručnosti maturantov zo slovenského jazyka a literatúry) sa bude týkať spôsobu, ako sa v realistickej próze ustanovujú súvzťažnosti medzi tematickými a jazykovými úrovňami. Na základe prieskumu korelácií formálnych a obsahových parametrov textu sa autor/ka rigoróznej práce pokúsi vysvetliť, aký spôsob čítania si realistická próza vlastne vyžaduje, pričom zohľadní vzťah umelecko-štylistickej výstavby týchto textov k literárnej tradícii, ku konceptu reality a horizontu čitateľa (implikovaného a reálneho).

**4.** **Konštruovanie pluralitnej identity autorského subjektu – D. Dušek**

Podľa J. Šranka sa ústredným činiteľom literárneho diania a vývinu od 90. rokov 20. storočia stal personalizovaný singulárny autor, ktorý je variáciou personalizovaného postmoderného človeka a zodpovedá radikálnej individualizácii v postmodernej spoločnosti. V rigoróznej práci autor/ka bude skúmať spôsob modelovania/konštruovania autorského habitu vo vzťahu k tvorbe D. Dušeka po r. 2000, zohľadní širšie spektrum publikovaných textov (umelecká próza, básnická tvorba a literatúra pre deti a mládež, eseje, scenáristická príručka, rozhlasové hry, rozhovory). Diplomová práca sa bude orientovať na metodológiu výskumu autora/autorského subjektu, prehodnotí status autora ako historicky a ideologicky premenlivú funkciu diskurzu (M. Foucault), jeho pozíciu v literárnom a mocenskom poli (P. Bourdieu) a bude smerovať k identifikácii (a problematizácii) otvorenej a mnohostrannej identity transverzálneho autorského subjektu (na pozadí tvorby D. Dušeka po r. 2000), pre ktorý sa stavajú príznačné pluralitné sekvencie tvorby.

**časť SLOVENSKÝ jazyk A KULTÚRA na akademický rok 2024/2025**

**Kontakt: doc. Mgr. et Mgr. Ján GAVURA, PhD.** ([jan.gavura@unipo.sk](mailto:jan.gavura@unipo.sk))

# *Konzultant: doc. Mgr. et Mgr. Ján GAVURA, PhD.*

Je možné podať vlastné návrhy tém, ktoré súvisia s prekladom umeleckého textu, predovšetkým z a do anglického jazyka.

**1. Preklad básnického textu ako translatologický problém**

Výskum básnických textov z translatologického aspektu, porovnávacia verzológia (SJ – AJ), možnosť sústrediť tému na singulárnu autorskú dielňu alebo na typológiu textov (poetika, tematika a iné typy).

**2. Prekladová literatúra a jej literárnokritická reflexia**

Cieľom práce je teoreticky alebo na príklade konkrétnej literárnokritickej reflexie riešiť problematiku literatúru v preklade s ohľadom na komplexnosť literárnej axiológie, literárnej komparatistiky a ďalších kontextových porovnaní.

# *Konzultant: PhDr. Milan Kendra, PhD.*

**1. Aspekt reprezentatívnosti v preklade *Krvavých sonetov* (preklad John Minahane)**

Autor/ka rigoróznej práce bude analyzovať, ktorými motivickými, výrazovými, poetologickými (žánrovými a versologickými) parametrami je v anglickom preklade Hviezdoslavových *Krvavých sonetov* (preklad John Minahane, 2018) rešpektovaná, zvýraznená alebo oslabená rovina reprezentatívnosti (V. Mikula) Hviezdoslavovej tvorby, aspekt výrazu frekventovane reflektovaný i problematizovaný v domácom literárnom/literárnovednom kontexte. Táto koncepcia rigoróznej práce si vyžaduje výskum domáceho literárneho diskurzu posledných dekád 19. storočia (resp. rozhrania 19. a 20. storočia) s prihliadnutím na jeho vnútorné konfigurácie, na prieniky národnoobrodeneckého diskurzu, národno-reprezentatívnej povahy dobových kultúrnych diskurzov, parnasizmu, konceptu syntetického umeleckého diela, harmonizujúceho a klasicizujúceho písania, symbolizácie atď. Jednou z ambícií rigoróznej práce je aj štýlová konfrontácia Hviezdoslavových sonetov, jeho systému obraznosti, s porovnateľnými dobovými protivojnovými básnickými dielami (First World War poetry) rešpektovanými v anglofónnom kontexte, a napokon aj prieskum medziliterárnych a medzikultúrnych súvislostí a samotnej re-konfigurácie európskej literárnej protivojnovej tradície, do ktorej Hviezdoslav (s odstupom času) aktuálnym prekladom jeho *Krvavých sonetov* vstupuje.

**Študijný program MEDIÁLNE ŠTÚDIÁ**

ISMŠ nebude v akademickom roku 2024/2025 vypisovať témy rigoróznych prác pre študijný program mediálne štúdiá. Uchádzači si témy vyberú sami, ale musia ich konzultovať s predsedom komisie alebo s konzultantom ešte predtým, ako si podajú prihlášku na rigoróznu skúšku.